NISMO SAMI

Mrzla decembrska noč je. Vzpenjam se ob cesti, ki se dviga po hribu nad mestom. Pokrito je s težko in gosto meglo, ki preprečuje urbanim lučem, da svetijo iz doline. Nad njo pa se blešči prostrano nočno nebo. Pomislim na raziskovalce, ki drvijo skozi vakuum. Tudi sam sem bil v njihovem položaju, naša radovednost nas je dvignila med zvezde. Zagledam se v nebo in najdem Vodnarja. Ozvezdje skriva pomembno nevidno zvezdo, Trappist-1. Spominjam se svojega obiska tam.

»To je to,« je zaklical Jastreb A, moj dober prijatelj Sebastjan. Tako nas kliče nadzorna, najprej ime odprave in potem črka, ki nas loči enega od drugega. Tudi jaz sem ga zagledal. Bil je eksoplanet Trappist-1f, prvi planet tega osončja, katerega bo obiskal človek in preveril, če je planet primeren za življenje. Hitro smo se mu približevali.

»Sonde so naredile že dovolj dela, čas je za nas«, se je rad šalil Sebastjan, ko smo leteli skozi brezzračni prostor proti osončju. »Sporočila bom Gnezdu«, se je oglasila Jastreb C, moja kolegica Alice. Gnezdo je veliko večje in hitrejše plovilo, s katerim smo prileteli do sem, bilo je tudi naša nadzorna baza. Kako smešno, da so poimenovali vse odprave po ptičih, nadzorno pa Gnezdo. Planet je bil lep in malce modrikast. Spomnil me je na dom. Približevali smo se mu in vsi smo bili bolj ali manj pod stresom. Nismo vedeli, če bomo odkrili kaj nevarnega, pa čeprav so sonde našle primeren kraj za pristanek in avtomatika nam je veliko pomagala.

Pristanek je šel kot po maslu. Atmosfera ni bila enaka zemeljski, kar je pomenilo, da moramo nositi skafander. Nadzorna se je oglasila v naših slušalkah: »Gravitacijski pospešek je 6,08 m/s2.«

»Uau!« Vsi smo občudovali skalnate planjave planeta. Gnezdo nas je poklicalo in morali smo na delo. Zbirali smo prst in kamne, najpomembnejše pa je bilo iskanje življenja. Iskali smo karkoli, kar bi izgledalo kot rastlinje ali glive. Spomnim se mravljincev, ki so me spreleteli ob misli, da bom zagledal premikajoče bitje. Alice pa je iskala tekočo vodo. Odkritje vode bi bila prelomnica za odgovor na bistveno vprašanje, ali je na tem planetu življenje.

Hodili smo naokrog, poskušali smo ostati nedaleč od plovila. Povzpeli smo se po vzpetini, hodil sem najhitreje. Ko sem prišel na vrh, sem ostal brez besed.

Tam je bilo prelepo jezero, ki se je širilo do obzorja. Na obeh straneh so se vzpenjale gore. Ob vznožju gora so mirovale skale ledu. Bilo je prelepo.

»Voda!« mi je zašumelo v slušalki, bila je Alice. Ozrl sem se naokrog, stala je nedaleč od mene in gledala v neskončnost jezera. Na njegovem obzorju je zahajala zvezda Trappis-1. »Jastreb C, preveri kemijsko sestavo tekočine,« je Gnezdo naročalo Alice. Ni trajalo dolgo, in res, bila je voda. Dal sem roko v vodo in pljusknil vodo v zrak. Ta se je spustila nazaj v jezero, izgledalo je, kot da je malce lebdela.

Vedeli smo, da so naša oblačila vodoodporna. Počakali smo na Sebastjana in se odpravili v vodo. Nekaj metrov smo hodili po plitvini in kar naenkrat izgubili tla pod nogami. Trappist-1 je zašel in tema pod našimi nogami je začela žareti. Mnogo majhnih luči je svetilo v temi in ustvarile so obliko dna. V slušalki sem zaslišal Alicino vedno hitrejše dihanje. Imeli smo še za dve uri kisika. Plavali smo proti lučem in prispeli na dno. Sebastjan je globoko vdihnil od presenečenja. Žareče pike so izgledale kot nekakšne gobe, katerih klobuki so se bleščali. Vzel sem eno in plavali smo naprej. Čutil sem, kako mi srce močno bije. Nisem si še opomogel, ko sem zagledal velika suha bitja s tremi nogami, dvema zadnjima in eno sprednjo nogo, ki so v vsej svoji mogočnosti počasi hodila po dnu nedaleč od nas. Imela so majhen trup in še nekaj, kar je spominjalo na dolg gobec, ki je pobiral gobe s tal. Osupli smo gledali v bitja, Sebastjan je vključil kamero. Začel sem plavati stran, ko je Alice zacvilila in pokazala navzgor. Nad nami se je premikalo gromozansko bitje. Počasi se je približevalo. Imelo je dolgo telo in dva ogromna zadnja izrastka, ki sta izgledala kot plavuti. Kar naenkrat se je iz bitja izstrelilo nekaj, kar je spominjalo na harpuno, in prebodlo najbližje trinožno bitje. Ostala dva sta se razpršila v vse smeri, medtem ko je levijatan s harpuno vlekel trinožca proti sebi. Zaslišalo se je nekakšno zadušeno kruljenje. Levijatan je odplaval v temo. Zgroženi smo zakričali in pospešili plavanje proti površju ter nato z vso hitrostjo stekli dol proti plovilu. Kisika je bilo samo še za nekaj minut.

Nadzorna je bila osupla, vsem se je zvišal srčni utrip. Bili smo prvi, ki smo odkrili vesoljce! Na srečo smo bili v redu. Noben nas ni napadel.

Takoj smo pripravili plovilo za vzlet. Strah me je bilo, kaj če je kje kopensko bitje, ki bi nas presenetilo. Sam sebe sem tolažil, da je to težko verjetno zaradi večinoma puščavskega površja. Obšla me je misel, kako bi bilo, če ne bi mogli nazaj. Iz divjih domnevanj me je zbudil glas v slušalki: »Zapuščate atmosfero!«

Brez težav smo prispeli do Gnezda. Pot domov z Gnezdom pa je bila namenjena počitku za vse tri.

Nismo vedeli, kaj naj bi bila goba, očitno ni imela celic, podobnih čemurkoli na Zemlji. Analizirali so posnetke, ki smo jih dobili, in poskušali razumeti situacijo. Zame je bilo že to dovolj, da smo videli gobe, pa vendar smo našli še dve vrsti bitij. Ena vrsta ni delovala miroljubno. Ali je bilo vse to res?

Zdaj sem nazaj. Srečen sem, da sem doma na svojem planetu. Z užitkom in s cmokom v grlu gledam v nebo in si mislim: »Nismo sami…«

Uroš Germek, 9.b